WP stel visier op Cheetah Nico Lee | Netwerk24
Deur Brenden Nel 26 Mei 2019 00:12
Die Westelike Provinsie het sy visier op die Vrystaatse senter Nico Lee om hom as aanwins Kaap toe te lok.
Die WP soek ’n goeie buitesenter om hul spens vir die 2020-seisoen aan te vul en Lee word as die perfekte oplossing gesien nadat twee van hul senters bevestig het hul koppe staan oorsee.
Damian de Allende is op pad Japan toe, terwyl EW Viljoen ’n kontrak met Leicester Tigers beklink het.
Lee was onlangs in die nuus omdat hy vir 13 weke uit die Pro14-reeks geskors is nadat hy sy neus op ’n teenstander uitgeblaas het.
Hy sal egter eers met die Vrystaat moet onderhandel omdat hulle eerste opsie op hom het.
Die WP se hoëprestasiebestuurder, Greg Hechter, het aan Rapport bevestig sy unie soek tans na ’n goeie buitesenter en dat Lee op hul wenslys is. Hulle kan egter eers ná 1 Julie met hom onderhandel.
Dieselfde geld die WP se aanbod vir die Bulle-skrumskakel André Warner. Die Kapenaars is op sy spoor omdat twee ander Bul-skrumskakels, Ivan van Zyl en Embrose Papier, se kontrakte verleng is.
Die Bulle se uitvoerende hoof, Alfons Meyer, het egter aan Rapport gesê die unie wil Warner behou en “hy wil by ons bly”.
Op die Bulle se inkopielys is ’n ervare slot, spesifiek die Cheetahs se Walt Steenkamp. Dit lyk egter nie asof hy vroeër uit sy kontrak sal kan kom nie.
Die Bulle kyk wel ook na die voormalige Leeu-slot Andries Ferreira, wat vanjaar kortstondig by die Hurricanes was voordat hy beseer is.
Meer oor: Westelike Provinsie | Nico Lee | Senter